હું જ્યાં છાયા રચાઈ જવાની છે તેવા વૃક્ષતળિયે મારી નજરની એક નાજુક જાળ ફેલાવું છું. મ્યુનિસિપલ કાઉન્સિલરની ગ્રાન્ટમાંથી નંખાયેલા બાંકડા પરનું લખાણ વાંચી શકાતું નથી. આવી નિરક્ષર ક્ષણો એક આહલાદ ઊભો કરે છે. મનુષ્યને બધે માલિકીપણું દાખવવું છે અને આ બાંકડા એનું પ્રમાણ છે એવું છાયા-વિસ્તાર કહેતો નથી. પણ ઢોરને આરામવાની આટલી જગા ઓછી થઈ છે એની ખબર સૌથી નીચે નમેલી ડાળને હોય તેવું લાગે છે.